《感遇诗三十八首》
唐代·陈子昂

微月生西海，幽阳始代升。圆光正东满，阴魄已朝凝。
太极生天地，三元更废兴。至精谅斯在，三五谁能征。
兰若生春夏，芊蔚何青青。幽独空林色，朱蕤冒紫茎。
迟迟白日晚，袅袅秋风生。岁华尽摇落，芳意竟何成。
苍苍丁零塞，今古缅荒途。亭堠何摧兀，暴骨无全躯。
黄沙幕南起，白日隐西隅。汉甲三十万，曾以事匈奴。
但见沙场死，谁怜塞上孤。
乐羊为魏将，食子殉军功。骨肉且相薄，他人安得忠。
吾闻中山相，乃属放麑翁。孤兽犹不忍，况以奉君终。
市人矜巧智，于道若童蒙。倾夺相夸侈，不知身所终。
曷见玄真子，观世玉壶中。窅然遗天地，乘化入无穷。
吾观龙变化，乃知至阳精。石林何冥密，幽洞无留行。
古之得仙道，信与元化并。玄感非象识，谁能测沉冥。
世人拘目见，酣酒笑丹经。昆仑有瑶树，安得采其英。
白日每不归，青阳时暮矣。茫茫吾何思，林卧观无始。
众芳委时晦，鶗鴂鸣悲耳。鸿荒古已颓，谁识巢居子。
吾观昆仑化，日月沦洞冥。精魄相交会，天壤以罗生。
仲尼推太极，老聃贵窈冥。西方金仙子，崇义乃无明。
空色皆寂灭，缘业定何成。名教信纷藉，死生俱未停。
圣人秘元命，惧世乱其真。如何嵩公辈，诙谲误时人。
先天诚为美，阶乱祸谁因。长城备胡寇，嬴祸发其亲。
赤精既迷汉，子年何救秦。去去桃李花，多言死如麻。
深居观元化，悱然争朵颐。谗说相啖食，利害纷㘈㘈。
便便夸毗子，荣耀更相持。务光让天下，商贾竞刀锥。
已矣行采芝，万世同一时。
吾爱鬼谷子，青溪无垢氛。囊括经世道，遗身在白云。
七雄方龙斗，天下久无君。浮荣不足贵，遵养晦时文。
舒可弥宇宙，卷之不盈分。岂徒山木寿，空与麋鹿群。
呦呦南山鹿，罹罟以媒和。招摇青桂树，幽蠹亦成科。
世情甘近习，荣耀纷如何。怨憎未相复，亲爱生祸罗。
瑶台倾巧笑，玉杯殒双蛾。谁见枯城蘖，青青成斧柯。
林居病时久，水木澹孤清。闲卧观物化，悠悠念无生。
青春始萌达，朱火已满盈。徂落方自此，感叹何时平。
临岐泣世道，天命良悠悠。昔日殷王子，玉马遂朝周。
宝鼎沦伊谷，瑶台成古丘。西山伤遗老，东陵有故侯。
贵人难得意，赏爱在须臾。莫以心如玉，探他明月珠。
昔称夭桃子，今为舂市徒。鸱鸮悲东国，麋鹿泣姑苏。
谁见鸱夷子，扁舟去五湖。
圣人去已久，公道缅良难。蚩蚩夸毗子，尧禹以为谩。
骄荣贵工巧，势利迭相干。燕王尊乐毅，分国愿同欢。
鲁连让齐爵，遗组去邯郸。伊人信往矣，感激为谁叹。
幽居观天运，悠悠念群生。终古代兴没，豪圣莫能争。
三季沦周赧，七雄灭秦嬴。复闻赤精子，提剑入咸京。
炎光既无象，晋虏复纵横。尧禹道已昧，昏虐势方行。
岂无当世雄，天道与胡兵。咄咄安可言，时醉而未醒。
仲尼溺东鲁，伯阳遁西溟。大运自古来，旅人胡叹哉。
逶迤势已久，骨鲠道斯穷。岂无感激者，时俗颓此风。
灌园何其鄙，皎皎於陵中。世道不相容，嗟嗟张长公。
圣人不利己，忧济在元元。黄屋非尧意，瑶台安可论。
吾闻西方化，清净道弥敦。奈何穷金玉，雕刻以为尊。
云构山林尽，瑶图珠翠烦。鬼工尚未可，人力安能存。
夸愚适增累，矜智道逾昏。
玄天幽且默，群议曷嗤嗤。圣人教犹在，世运久陵夷。
一绳将何系，忧醉不能持。去去行采芝，勿为尘所欺。
蜻蛉游天地，与世本无患。飞飞未能止，黄雀来相干。
穰侯富秦宠，金石比交欢。出入咸阳里，诸侯莫敢言。
宁知山东客，激怒秦王肝。布衣取丞相，千载为辛酸。
微霜知岁晏，斧柯始青青。况乃金天夕，浩露沾群英。
登山望宇宙，白日已西暝。云海方荡潏，孤鳞安得宁。
翡翠巢南海，雄雌珠树林。何知美人意，骄爱比黄金。
杀身炎州里，委羽玉堂阴。旖旎光首饰，葳蕤烂锦衾。
岂不在遐远，虞罗忽见寻。多材信为累，叹息此珍禽。
挈瓶者谁子，姣服当青春。三五明月满，盈盈不自珍。
高堂委金玉，微缕悬千钧。如何负公鼎，被夺笑时人。
玄蝉号白露，兹岁已蹉跎。群物从大化，孤英将奈何。
瑶台有青鸟，远食玉山禾。昆仑见玄凤，岂复虞云罗。
荒哉穆天子，好与白云期。宫女多怨旷，层城闭蛾眉。
日耽瑶池乐，岂伤桃李时。青苔空萎绝，白发生罗帷。
朝发宜都渚，浩然思故乡。故乡不可见，路隔巫山阳。
巫山彩云没，高丘正微茫。伫立望已久，涕落沾衣裳。
岂兹越乡感，忆昔楚襄王。朝云无处所，荆国亦沦亡。
昔日章华宴，荆王乐荒淫。霓旌翠羽盖，射兕云梦林。
朅来高唐观，怅望云阳岑。雄图今何在，黄雀空哀吟。
丁亥岁云暮，西山事甲兵。赢粮匝邛道，荷戟争羌城。
严冬阴风劲，穷岫泄云生。昏曀无昼夜，羽檄复相惊。
拳跼竞万仞，崩危走九冥。籍籍峰壑里，哀哀冰雪行。
圣人御宇宙，闻道泰阶平。肉食谋何失，藜藿缅纵横。
可怜瑶台树，灼灼佳人姿。碧华映朱实，攀折青春时。
岂不盛光宠，荣君白玉墀。但恨红芳歇，凋伤感所思。
朅来豪游子，势利祸之门。如何兰膏叹，感激自生冤。
众趋明所避，时弃道犹存。云渊既已失，罗网与谁论。
箕山有高节，湘水有清源。唯应白鸥鸟，可为洗心言。
索居犹几日，炎夏忽然衰。阳彩皆阴翳，亲友尽暌违。
登山望不见，涕泣久涟洏。宿梦感颜色，若与白云期。
马上骄豪子，驱逐正蚩蚩。蜀山与楚水，携手在何时。
金鼎合神丹，世人将见欺。飞飞骑羊子，胡乃在峨眉。
变化固幽类，芳菲能几时。疲疴苦沦世，忧痗日侵淄。
眷然顾幽褐，白云空涕洟。
朔风吹海树，萧条边已秋。亭上谁家子，哀哀明月楼。
自言幽燕客，结发事远游。赤丸杀公吏，白刃报私仇。
避仇至海上，被役此边州。故乡三千里，辽水复悠悠。
每愤胡兵入，常为汉国羞。何知七十战，白首未封侯。
本为贵公子，平生实爱才。感时思报国，拔剑起蒿莱。
西驰丁零塞，北上单于台。登山见千里，怀古心悠哉。
谁言未忘祸，磨灭成尘埃。
浩然坐何慕，吾蜀有峨眉。念与楚狂子，悠悠白云期。
时哉悲不会，涕泣久涟洏。梦登绥山穴，南采巫山芝。
探元观群化，遗世从云螭。婉娈时永矣，感悟不见之。
朝入云中郡，北望单于台。胡秦何密迩，沙朔气雄哉。
藉藉天骄子，猖狂已复来。塞垣无名将，亭堠空崔嵬。
咄嗟吾何叹，边人涂草莱。
仲尼探元化，幽鸿顺阳和。大运自盈缩，春秋递来过。
盲飙忽号怒，万物相纷劘。溟海皆震荡，孤凤其如何。

作者简介：陈子昂（公元661～公元702），字伯玉，梓州射洪（今四川省射洪市）人，唐代文学家、诗人，初唐诗文革新人物之一。因曾任右拾遗，后世称陈拾遗。陈子昂存诗共100多首，其诗风骨峥嵘，寓意深远，苍劲有力。其中最有代表性的有组诗《感遇》38首，《蓟丘览古》7首和《登幽州台歌》、《登泽州城北楼宴》等。陈子昂与司马承祯、卢藏用、宋之问、王适、毕构、李白、孟浩然、王维、贺知章称为仙宗十友。